MT Il-Ġurnal Uffiċjali ta’ l-Unjoni Ewropea C 314/1

Riżoluzzjoni t tal-Kunsill u tar-Rappreżentanti tal-Gvernijiet ta' l-Istati Membri, imlaqqgħin fi ħdan il-Kunsill, ta' [...] Noħolqu opportunitajiet indaqs għaż-żgħażagħ kollha — parteċipazzjoni sħiħa fis-soċjetà

(2007/C 314/01)

IL-KUNSILL U R-RAPPREŻENTANTI TAL-GVERNIJIET TA' L-ISTATI MEMBRI, IMLAQQGĦIN FI ĦDAN IL-KUNSILL,

Billi:

(1) is-Sena Ewropea ta' l-Opportunijiet Indaqs għal Kulħadd 2007 (1) ssegwi l-għan li tenfasizza l-valur ta' soċjetà ġusta bbażata fuq il-koeżjoni soċjali u li tistimula dibattitu wiesa' dwar kif il-parteċipazzjoni ta' gruppi żvantaġġati u gruppi soġġetti għad-diskriminazzjoni tista' tittejjeb;

(2) fir-Riżoluzzjoni tiegħu bid-data tat-18 ta' Mejju 2004 (2), il-Kunsill afferma mill-ġdid li l-kondizzjonijiet tal-qafas soċjali li fihom jikbru ż-żgħażagħ għandhom impatt dirett fuq is-suċċess ta' strateġiji u miżuri politiċi għall-promozzjoni ta' opportunitajiet indaqs u ta' integrazzjoni soċjali u professjonali u li l-kondizzjonijiet li normalment iż-żgħażagħ ma jkollhom ebda' responsabbiltà għalihom spiss ifixklu l-parteċipazzjoni tagħhom fis-soċjetà, jirrestrinġu l-abbiltà tagħhom li jeżerċitaw id-drittijiet ċivili tagħhom u huma f'kontradizzjoni ċara mal-prinċipju ta' l-opportunitajiet indaqs;

(3) fit-18 ta' Mejju 2004 (3) l-Kunsill issottolinja l-importanza tar-rwol taż-żgħażagħ fil-ġlieda kontra r-razziżmu, il-ksenofobija u l-anti-Semitismu, kif ukoll intolleranza relatata u kwalunkwe forma ta' diskriminazzjoni, u r-rwol tagħhom fil-promozzjoni tad-diversità kulturali, ir-rispett reċiproku, it-tolleranza u s-solidarjetà;

(4) fis-Summit tiegħu tar-Rebbiegħa 2005, il-Kunsill Ewropew adotta l-Patt Ewropew għaż-Żgħażagħ bħala element ta' l-Istrateġija ta' Lisbona mġedda bil-ħsieb — permezz ta' sforzi politiċi orizzontali — li jitrawwmu l-edukazzjoni u t-taħriġ fost iż-żgħażagħ, il-mobbiltà tagħhom kif ukoll l-integrazzjoni professjonali u l-parteċipazzjoni tagħhom fis-soċjetà, u permezz ta' dan, li tingħata attenzjoni partikolari lil żgħażagħ b'anqas opportunitajiet;

(5) fis-Summit tiegħu tar-Rebbiegħa 2006, il-Kunsill Ewropew iddeskriva l-koeżjoni soċjali u l-promozzjoni ta' opportunitajiet indaqs għal kulħadd bħala bażi kruċjali għar-riformi tal-linji politiċi ekonomiċi u ta' l-impjiegi fl-Istati Membri, f'konformità ma' l-għanijiet tal-Proċess ta' Lisbona, u kkunsidra miżuri għall-implimentazzjoni tal-Patt Ewropew għaż-Żgħażagħ bħala kwistjoni ta' prijorità;

(6) l-inklużjoni soċjali hija prijorità importanti tal-Programm Żgħażagħ f'Azzjoni (4) u għalhekk ġiet stabbilita strateġija biex tipprovdi aċċess għall-attivitajiet tal-programm, b'mod partikolari għaż-żgħażagħ minn sfondi edukattivi, soċjo-ekonomiċi, kuturali u ġeografiċi anqas priviliġġati u għal dawk b'diżabbilitajiet;

(7) fil-kontribut tiegħu għal-laqgħa tal-Kunsill Ewropew tar-Rebbiegħa 2007, il-Kunsill identifika erba' prijoritajiet ewlenin għal implimentazzjoni ulterjuri tal-Patt Ewropew għaż-Żgħażagħ, jiġifieri: l-appoġġ għaż-żgħażagħ fit-transizzjonijiet bejn l-edukazzjoni, it-taħriġ u x-xogħol; il-ħtieġa għal toroq individwali lejn l-integrazzjoni; il-ħtieġa għal strateġiji ta' implimentazzjoni lokali u reġjonali għall-Patt Koerenti; u inklużjoni akbar tad-dimensjoni taż-żgħażagħ fl-implimentazzjoni ġenerali ta' l-Istrateġija ta' Lisbona;

(8) il-Kunsill Ewropew tar-Rebbiegħa 2007 stieden lill-Kummissjoni biex tippreżenta rapport interim fil-Ħarifa 2007 bil-ħsieb tal-proposta tagħha għal Linji Gwida Integrati għat-Tkabbir u l-Impjiegi (2008-2011). Hu għamel sejħa għal approċċ rinforzat għal matul il-ħajja għax-xogħol sabiex jittejjeb l-aċċess għas-suq tax-xogħol. L-Istati Membri qablu li jiżviluppaw ulterjorment linji politiċi li jippromwovu r-rwol taż-żgħażagħ, inkluża t-transizzjoni tagħhom mill-iskola għall-ħajja tax-xogħol, bħala parteċipanti attivi fl-ekonomija u s-suq tax-xogħol, bil-għan li jintuża l-potenzjal sħiħ tagħhom bħala kontribut għall-iżvilupp ekonomiku u soċjali tas-soċjetajiet tagħna;

(9) fil-qafas tad-djalogu strutturat, iż-żgħażagħ u r-rappreżentanti ta' l-organizzazzjonijiet taż-żgħażagħ iltaqgħu f'April 2007 f'Cologne fl-okkażjoni ta' l-avveniment taż-żgħażagħ tal-Presidenza Ġermaniża u identifkaw numru ta' prijoritajiet u impenji politiċi bil-ħsieb li jiġu mtejba l-opportunitajiet indaqs u l-parteċipazzjoni fis-soċjetà fil-forma ta' pjan ta' azzjoni.

JINNUTAW li:

1. Opportunitajiet indaqs għall-parteċipazzjoni fis-soċjetà għandhom ifissru d-dritt taż-żgħażagħ kollha li jkollhom aċċess għal edukazzjoni u taħriġ ta' kwalità għolja, sistemazzjoni deċenti, “xogħol tajjeb” u l-oqsma rilevanti kollha tas-sigurtà soċjali u /jew is-sistemi ta' l-impjiegi, skond il-liġi u l-prattika nazzjonali f'konformità mal-liġi Komunitarja, u biex jipparteċipaw fid-diskussjoni soċjali u politika u fi proċessi ta' teħid ta' deċiżjonijiet li jikkonċernawhom u mhux lanqas biex igawdu stil ta' ħajja san u awtonomu b'ħin liberu biex matulu jwettqu l-interessi tagħhom;

2. is-Sena Ewropea ta' l-Opportunitajiet Indaqs għal Kulħadd tfittex li tagħmel in-nies fl-Unjoni Ewropea konxji tad-drittijiet tagħhom għat-trattament indaqs u li tniedi dibattitu dwar il-benefiċċji tad-diversità kemm tas-soċjetà kif ukoll ta' l-individwu. Sabiex iż-żgħażagħ ikunu jistgħu jeżerċitaw id-drittijiet tagħhom, huma jeħtieġu informazzjoni u appoġġ speċifiċi għall-impenn tagħhom kontra kwalunkwe forma ta' diskriminazzjoni. Tali informazzjoni u appoġġ jeħtieġ li jingħataw mhux biss mill-familji tagħhom, iżda wkoll mis-soċjetà in ġenerali — b'mod partikolari s-sistema edukattiva, dawk attivi fil-qasam taż-żgħażagħ, l-NGOs, il-medja kif ukoll l-amministrazzjonijiet fil-livelli kollha u l-korpi nazzjonali ta' kontra d-diskriminazzjoni;

3. il-linji politiċi ta' l-Istati Membri u dawk Ewropej li jimmiraw għal integrazzjoni soċjali u professjonali aħjar taż-żgħażagħ għandhom jieħdu kont tal-livell partikolarment għoli tan-numru ta' problemi f'żoni urbani u rurali żvantaġġati u jirrikonoxxu li l-linji politiċi għaż-żgħażagħ jeħtieġ li jagħmlu pressjoni għal azzjoni mmirata u trans-settorjali, sabiex jiġu żgurati opportunitajiet indaqs għaż-żgħażagħ li jikbru f'tali żoni;

4. sabiex il-prospetti indaqs isiru realtà għal żgħażagħ b'anqas opportunitajiet, huma meħtieġa miżuri speċifiċi biex jiġi promoss l-iżvilupp tal-potenzjal individwali tagħhom u biex jingħelbu l-isterjotipi u l-preġudizzji fi ħdan is-soċjetà;

5. biex jiġu implimentati linji politiċi li jirrispettaw l-ekwità interġenerazzjonali, jeħtieġ li jiġu eliminati l-ostakoli strutturali għall-opportunitajiet indaqs u għall-parteċipazzjoni taż-żgħażagħ fis-soċjetà. Dan jikkontribbwixxi wkoll għall-ġlieda kontra d-diskriminazzjoni kontra ż-żgħażagħ mhux biss għal raġunijiet ta' età, iżda, bħal mhu spiss il-każ, diskriminazzjoni għal raġunijiet multipli.

JISTIEDNU LILL-ISTATI MEMBRI U LILL-KUMMISSJONI BIEX:

1. jippromwovu d-diversi forom ta' djalogu strutturat maż-żgħażagħ u jieħdu kont dovut ta' l-eżiti ta' dak id-djalogu fil-livelli kollha;

2. itejbu l-koerenza tal-miżuri biex jimplimentaw il-Patt Ewropew għaż-Żgħażagħ immirat biex jiżgura l-inklużjoni sostenibbli taż-żgħażagħ u kif ukoll jiżgura li tali miżuri fil-fatt jilħqu l-gruppi ta' mira tagħhom, b'mod partikolari żgħażagħ b'anqas opportunitajiet, billi jieħdu kont tal-bżonnijiet, l-isfondi u l-motivazzjoni tagħhom;

3. jippruvaw, anki f'konsultazzjoni ma' l-imsieħba soċjali, jiżviluppaw approċċ bilanċjat sew għaż-żgħażagħ f'termini ta' “flessigurtà”, jiffaċilitaw it-transizzjonijiet mill-iskola għall-ħajja tax-xogħol, jevitaw il-qgħad u kondizzjonijiet tax-xogħol prekarji u jikkontribwixxu għar-rikonċiljazzjoni bejn il-familja, il-ħajja privata u dik professjonali;

4. jenfasizzaw il-miri tal-politika taż-żgħażagħ permezz tal-metodu miftuħ ta' koordinazzjoni fil-qasam tal-ħarsien soċjali u l-inklużjoni soċjali u jagħmlu kontributi korrispondenti, kif xieraq, għall-ħidma tal-Kumitati tal-Ħarsien Soċjali u l-Impjiegi sabiex tissaħħaħ id-dimensjoni taż-żgħażagħ u titrawwem l-inklużjoni soċjali taż-żgħażagħ u jitnaqqas ir-riskju tal-faqar;

5. jenfasizzaw is-sinifikat ta' l-erba' prijoritajiet tal-metodu miftuħ ta' koordinazzjoni fil-qasam taż-żgħażagħ — parteċipazzjoni, informazzjoni, attivitajiet volontarji u intendiment u konoxxenza akbar taż-żgħażagħ — f'termini ta' politika ta' inklużjoni b'suċċess, u jsaħħu l-impatt tal-metodu miftuħ ta' koordinazzjoni meta jkunu qed ifasslu l-politika għal opportunitajiet indaqs u integrazzjoni soċjali u professjonali aħjar;

6. iwessgħu l-konoxxenza dwar il-kwalità tal-ħajja tat-tfajliet u l-ġuvintur fl-Ewropa, b'mod partikolari fir-rigward tal-kondizzjonijiet ta' l-għajxien u tax-xogħol tagħhom, l-attitudinijiet, il-valuri, it-tħassib u l-opportunitajiet għal parteċipazzjoni aħjar fis-soċjetà, bl-użu ta' riċerka, proċeduri u data eżistenti, inkluż is-7 Programm Kwadru dwar ir-Riċerka, sabiex tali data u riżultati jsiru aktar sinifikattivi u komparabbli;

7. jagħmlu użu sħiħ mill-Programm Żgħażagħ fl-Azzjoni sabiex jiġu pprovduti opportunitajiet numerużi u estensivi għal tagħlim non-formali u informali, bil-għan li kemm jista' jkun ż-żgħażagħ jingħataw iċ-ċans li jiksbu l-ħiliet u l-kompetenzi meħtieġa għal ċittadinanza attiva u li jkollhom stili ta' ħajja awtonomi u sani;

8. f'konformità mar-Riżoluzzjoni tal-Kunsill tad-19 ta' Mejju 2006 (5), jestendu l-opportunitajiet għal tagħlim non-formali u informali, kif ukoll għal attivitajiet volontarji, u jtejbu r-rikonoxximent ta' l-eżiti u l-esperjenza miksuba; b'mod partikolari opportunitajiet għal tagħlim interkulturali għandhom jiġu msaħħa, u b'hekk jiġu promossi valuri bħal ma huma r-rispett, id-diversità, l-ugwaljanza, id-dinjità tal-bniedem u s-solidarjetà. B'dan il-għan bħala gwida, iż-żgħażagħ għandhom jiġu mistiedna jipparteċipaw fit-tħejjija u l-implimentazzjoni tas-Sena Ewropea tad-Djalogu Interkulturali 2008;

9. ifittxu, flimkien ma' l-organizzazzjonijiet taż-żgħażagħ, iż-żgħażagħ infushom u partijiet interessati fil-politika taż-żgħażagħ oħrajn, mezzi għall-kisba ta' partiċipazzjoni aktar attiva taż-żgħażagħ kollha fid-diskussjoni u l-proċessi tat-teħid ta' deċiżjonijiet li jikkonċernawhom u, b'dan il-mod, jistimulaw forom ġodda ta' parteċipazzjoni ta' żgħażagħ f'żoni urbani jew rurali żvantaġġati;

10. jagħtu enfasi akbar lit-tħassib taż-żgħażagħ fil-politika ta' kontra d-diskriminazzjoni u jassistu liż-żgħażagħ u lill-organizzazzjonijiet tagħhom fil-ġlieda kontra d-diskriminazzjoni, l-inugwaljanzi, l-esklużjoni soċjali u l-intolleranza;

11. jippromwovu d-dimensjoni soċjali ta' l-isports u l-kultura bħala fattur ta' integrazzjoni soċjali għall-ġlieda kontra d-diskriminazzjoni u jsaħħu t-tolleranza fost iż-żgħażagħ;

12. jieħdu kont tad-drittijiet taż-żgħażagħ kollha għall-opportunitajiet indaqs u l-parteċipazzjoni fis-soċjetà meta jiżviluppaw strateġija ta' l-UE dwar id-drittijiet tat-tfal;

13. jiżguraw li fil-valutazzjoni ta' u fis-segwitu għas-Sena Ewropea ta' l-Opportunijiet Indaqs għal Kulħadd 2007, iż-żgħażagħ u fokus fuq il-politika taż-żgħażagħ ikunu kkunsidrati fil-livelli kollha — Ewropew, nazzjonali, reġjonali u lokali.

JISTIEDNU LILL-KUMMISSJONI:

1. fl-impenn tagħha għall-opportunitajiet indaqs u integrazzjoni professjonali u soċjali aħjar, biex tiżviluppa aktar il-kooperazzjoni mill-qrib bejn is-servizzi rilevanti tagħha sabiex tirrinforza d-dimensjoni taż-żgħażagħ ta' politika ta' l-inklużjoni soċjali u fil-qafas ta' l-Istrateġija mġedda ta' Lisbona għat-Tkabbir u l-Impjiegi;

2. tippreżenta għall-attenzjoni tal-Kunsill informazzjoni dwar l-analiżi relatata maż-żgħażagħ dwar l-istat ta' implimentazzjoni tal-Patt Ewropew għaż-Żgħażagħ li jsiru regolarment fil-proċess ta' evalwazzjoni tal-programmi ta' riforma nazzjonali.

JISTIEDNU LILL-ISTATI MEMBRI BIEX:

1. jiffaċilitaw l-iżvilupp ta' strateġiji lokali u/jew reġjonali bħala parti mill-implimentazzjoni ulterjuri tal-Patt Ewropew għaż-Żgħażagħ. Tali strateġiji għandhom jinkludu l-partijiet interessati rilevanti kollha, l-imsieħba soċjali u ż-żgħażagħ infushom u għandhom jgħinu biex joħolqu miżuri ta' appoġġ individwali biex jippromwovu servizzi ta' gwida u konsulenza kkwalifikati u faċilment aċċessibbli dwar l-istadji transitorji bejn l-edukazzjoni, it-taħriġ u l-impjieg u kondizzjonijiet xierqa għar-rikonċiljazzjoni tal-familja, l-ħajja privata u dik professjonali;

2. jagħtu prijorità lit-tħassib taż-żgħażagħ fil-programmi ta' riforma nazzjonali u l-politika prinċipali li taffettwa l-kwalità tal-ħajja taż-żgħażagħ, b'mod partikolari bit-tisħiħ tal-kooperazzjoni trans-settorjali bejn il-politika taż-żgħażagħ u oqsma ta' politika rilevanti oħra (politika dwar l-edukazzjoni, politika ekonomika u dwar l-impjiegi, politika dwar il-familja, politika soċjali, politika dwar is-saħħa u l-isports, politika dwar id-drittijiet tat-tfal, politika dwar l-ugwaljanza bejn is-sessi, politika kulturali, kif ukoll politika dwar l-akkomodazzjoni u l-ippjanar reġjonali u lokali);

3. ikomplu bl-isforzi biex inaqqsu ulterjorment in-numri ta' żgħażagħ li jitilqu kmieni mill-iskola permezz ta' inċentivi u azzjonijiet adatti, b'mod partikolari billi jieħdu miżuri speċifiċi biex il-parteċipazzjoni sħiħa fl-edukazzjoni ssir realtà għaż-żgħażagħ b'anqas opportunitajiet, u billi jippromwovu l-kwalità ta' l-edukazzjoni u t-taħriġ u jagħmluhom aktar attraenti;

4. jużaw ir-riżorsi tal-Fondi Strutturali Ewropej, b'mod partikolari l-Fond Soċjali Ewropew, biex jiffurmaw u jipprovdu miżuri f'konformità mal-Patt Ewropew għaż-Żgħażagħ, sabiex jimplimentaw ulterjorment il-Patt, speċjalment fil-livell lokali u dak reġjonali;

5. skond il-prinċipju tad-djalogu strutturat, jiżviluppaw jew jespandu l-parteċipazzjoni taż-żgħażagħ fil-proċeduri ta' ppjanar ta' spazju soċjali f'żoni urbani u rurali żvantaġġati, u jiddesiminaw ir-riżultati u l-esperjenzi tagħhom bl-użu tal-metodu miftuħ ta' koordinazzjoni.

(1) Deċiżjoni Nru 771/2006/KE tal-Parlament Ewropew u l-Kunsill tas-17 ta' Mejju 2206 li tistabbilixxi s-Sena Ewropea ta' l-Opportunitajiet Indaqs għal Kulħadd (2007) — lejn soċjetà ġusta (ĠU L 146, 31.5.2006, p.1).

(2) Resolution of the Council and of the Representatives of the Governments of the Member States, meeting within the Council, on social integration with regard to young people (doc. 9601/04 of 18 May 2004).

(3) Dikjarazzjoni tal-Kunsill u tar-Rappreżentanti tal-Gvernijiet ta' l-Istati Membri mlaqqgħin fi ħdan il-Kunsill, dwar ir-Razziżmu u l-Intolleranza fir-rigward taż-Żgħażagħ (dok. 9405/04 tat-18 ta' Mejju 2004).

(4) ĠU L 327, 24.11.2006, p. 30.

(5) Riżoluzzjoni tal-Kunsill u tar-Rappreżentanti tal-Gvernijiet ta' l-Istati Membri, mlaqqgħin fi ħdan il-Kunsill, dwar ir-rikonoxximent tal-valur tat-tagħlim non-formali u dak informali fil-qasam taż-żgħażagħ Ewropej (ĠU C 168, 20.7.2006, p. 1).